වංචනික ලෙස විදුලි මීටරයේ ක්‍රියාකාරීත්වය වෙනස් කර විදුලිය ලබාගත්තේ යැයි කියන වරද පිළිගත් අයකුට එලෙස විදුලිය ලබාගත් ඒකක ගණන වෙනුවෙන් එක්ලක්‍ෂ හැත්තෑදහස් හැත්තෑවයි ශත දහයක මුදල ද, (170070.10) අමතරව රු. 10000 ක දඩයක් ද ගෙවන ලෙසට මීගමුව මහේස්ත්‍රාත් හේමාලි හාල්පන්දෙනිය හේවගේ මහත්මිය නියෝග කළාය.මෙලෙස මුදල් ගෙවීමට සිදුවූයේ දොන් බොස්කෝ මාවත, ඒත්තුකාල පදිංචි කන්දසාමි සච්චි නන්දසිවම් නැමැති පුද්ගලයකුටයි.විදුලි මීටරයේ ඉහළ මනු කවරය සිදුරු කර ඒ තුළින් කම්බි කැබැල්ලක් වැනි යමක් ඇතුළත් කර ධාවන තැටියේ ගැටීමට සලස්වා එම ධාවන තැටියේ වේගය අඩාල කොට මෙම විදුලි වංචාව කර ඇතැයි පැමිණිල්ලේ සඳහන්ය.කොළඹ විදුලිබල මණ්ඩලයේ විමර්ශන නිලධාරීන් හා එක්ව මීගමුව පොලිසියේ අධිකරණ කටයුතු භාර නිලධාරි උප පොලිස් පරීක්‍ෂක රංජිත් ප්‍රේමසිරි මහතා සැකකරු අධිකරණයට ඉදිරිපත් කර තිබිණි..